
Tanösvény pókközösségek szerkezetére gyakorolt hatásának tanulmányozása tőzeglápban

Románia legnagyobb tőzeglápja a Poiana Stampei-tőzegláp (694,6 ha), amely a Keleti-Kárpátok északi részén, a Kelemen-havasok Nemzeti Park észak-nyugati sarkában, a Dorna-völgyében található Natura 2000-es védett terület (ROSCI0247) és nemzetközi jelentőségű vizes élőhely (Ramsar Site no. 2003). Területét átszeli egy közel 1 km hosszú tanösvény (deszkapalló), amelyet 2020-ban teljes hosszában felújítottak.
Célul tűztük ki, hogy megvizsgáljuk ennek a tájidegen építménynek a pókközösségek szerkezetére gyakorolt hatását. A mintavétel egyeléssel (kézi gyűjtés) és talajcsapdákkal történt 2021 május 10-24 közötti időszakban. A palló mentén haladva, egymástól 10 m távolságra 20 talajcsapdát helyeztünk el (10 darabot a lucossal borított lápban és 10-et az erdei fenyvessel borítottban) és kontrollként további 20 talajcsapdát minden palló alatti csapdától minimum 10 méterre a láp belsejében.
Összesen 353 pókot gyűjtöttünk és 38 pókfajt mutattunk ki 13 családból, melyek közül az Anguliphantes tripartitus (Miller & Svatoň, 1978) vitorláspók (Fam. Linyphiidae) új faj Románia faunájára. Összehasonlítottuk az élőhelyek pókközösségeit és indikátorfaj-analízissel kimutattuk az egyes élőhelyekre jellemző indikátor fajokat. Négy olyan pókfajt találtunk, amelyek mindkét erdőtípus esetében kizárólag a kontroll területeken fordulnak elő, és egy pókfajt (Nusoncus nasutus), amely kizárólag csak a palló alatt volt jelen.
A nemmetrikus sokdimenziós skálázás (NMDS) is szemlélteti, hogy a kontroll- és a palló pókközösségének szerkezete jelentős eltérést mutat. Kutatásunk eredményei bizonyítják, hogy a Poiana Stampei-tőzeglápban kiépített palló hatással van a pókközösségek összetételére: vannak olyan pókfajok, melyek kerülik a pallót és vannak fajok, melyek kizárólag csak a palló alatt és a palló közvetlen közelében fordulnak elő.



